इन सभी घटनाओं के कारण अंग्रेजों को बर्मा से युद्ध अवश्यंभावी प्रतीत होने लगा। घटनाओं के मद्देनजर डलहौजी ने लैम्बर्ट के नेतृत्व में जहाजों का बेड़ा रंगून भेज दिया। लैम्बर्ट ने रंगून पहुंचकर अंग्रेज व्यापारियों की समस्याओं को बर्मा सरकार के सम्मुख उठाया तथा रंगून के बर्मी गवर्नर को हटाने की मांग की। साथ ही उसने बर्मा के एक जहाज पर भी अधिकार कर लिया। इन घटनाओं के कारण अंग्रेजों एवं बर्मियों के मध्य युद्ध प्रारंभ हो गया। इस बार अंग्रेजों ने पेगू पर अधिकार कर लिया, जो शेष बचा हुआ बर्मा का एकमात्र तटीय प्रांत था। किंतु निचले बर्मा पर पूर्ण अधिकार करने के पहले अंग्रेजों को भीषण गुरिल्ला आक्रमणों का सामना करना पड़ा।